*Kitos reikšmės – Simpoziumas (reikšmės).*
Tarptautinis simpoziumas
**Simpoziumas** (lot. *symposium*, gr. symposion 'puota') – tarptautinis pasitarimas kuriuo nors specialiu, dažniausiai moksliniu, klausimu. Tai akademinis renginys, kuriame dalyviai - akademinio ar mokslo pasaulio atstovai pristato savo pasiekimus ar apmąstymus tam tikra tema.

Simpoziumo esmė ir turinys
--------------------------

Simpoziumą galima apibūdinti kaip nedidelę konferenciją ar akademinį ekspertų susirinkimą, kuriame diskutuojama apie naujus šios srities pokyčius ir atradimus. Nacionaliniai ar tarptautiniai simpoziumai visada yra akademinės bendruomenės ir mokslininkų dėmesio centre. Tokio tipo renginiuose ekspertai paprastai renkasi pasidalinti savo išvadomis ir rekomendacijomis, pristatyti savo darbus. Be to, išnaudojama galimybė susitikti su kolegomis ir pabendrauti ne laboratorijose ir klasėse, užmezgant santykius su kitais dalyviais.

Šiuolaikiniame gyvenime simpoziumo esmė ir turinys tapę daug platesni. Šiuose renginiuose dalyvauja ne tik mokslininkai, bet ir kitų sričių specialistai, ypač menininkai. Tokiuose simpoziumuose vykdomas konkrečios meno šakos populiarinimas, improvizacijos, pasikeitimas kūrybine patirtimi, informacine medžiaga, sukurtų kūrinių eksponavimas įvairiuose vietos ir užsienio miestuose. Simpoziumų metu be kūrybinio darbo organizuojami menininkų kūrybiniai vakarai (vaizdo medžiagos, fotografijų, skaidrių peržiūra, „apskritojo stalo" diskusijos, kūrybinio proceso demonstracijos, meninės akcijos, ir kt.). Profesionalių menininkų surengti simpoziumai pagyvina vietos ir regiono kultūrinę veiklą.

Simpoziumas ar konferencija?
----------------------------

Simpoziumas paprastai yra siauresnės tematikos ir trumpesnis renginys nei mokslinė konferencija, nes dažnai tokiame renginyje nagrinėjama viena tema. Simpoziumas (žr. šio termino pradinę reikšmę) organizuojamas taip, kad sukeltų daugiau pokalbių nei įprasta konferencija. Simpoziume pristatomi pranešimai dažnai aptariami komisijos formatu, siekiant iš auditorijos ar kitų pranešėjų pareikšti rekomendacijas nagrinėjamais klausimais. Simpoziumo pranešėjai dažnai yra savo srities ekspertai. Tuo tarpu konferencijos dažnai apima kelias atskiras temas ir gali suburti tarpdisciplininius mokslininkus ir praktikus. Konferencijoje pranešimus skaito ir studentai, ir pradedantys tyrėjai, ir kviestiniai žymūs akademikai ar pramonininkai.

Galerija
--------

* J. Wales Vikipedijos simpoziume KNAW akademijoje, NyderlanduoseJ. Wales Vikipedijos simpoziume KNAW akademijoje, Nyderlanduose
* Frameless simpoziumas Ročesterio technologijos institute, JAV*Frameless* simpoziumas Ročesterio technologijos institute, JAV
* JAV gynybos sekretoriaus pavaduotojas kosmoso simpoziume Kolorado SpringseJAV gynybos sekretoriaus pavaduotojas kosmoso simpoziume Kolorado Springse
* Teisės simpoziumas Honkongo universiteteTeisės simpoziumas Honkongo universitete
* 1964 m. skulptūros simpoziumo eksponatas Monrealyje, Kanadoje1964 m. skulptūros simpoziumo eksponatas Monrealyje, Kanadoje

Šaltiniai
---------

|  |  |
| --- | --- |
|  | **Vikiteka: Simpoziumas** – vaizdinė ir garsinė medžiaga  |

Vikižodynas 

Laisvajame žodyne yra terminas **simpoziumas**

1. ↑  Apie simpoziumą tarpt. žodžių žodyne
2. 1 2  Symposiums on Different Research Topics Archyvuota kopija 2020-10-27 iš Wayback Machine projekto.
3. ↑  Granito skulptūrų simpoziumas
4. ↑  Panevėžio tarptautiniai keramikos simpoziumai Archyvuota kopija 2011-10-14 iš Wayback Machine projekto.
5. 1 2 3  Symposium vs. conference, what’s the difference? Archyvuota kopija 2020-11-19 iš Wayback Machine projekto.